[Video] Ontnugterende vuurwapen-advertensieSkermskoot uit die video ŉ Nie-winsgewende organisasie wat persone wil ontmoedig om vir die eerste keer ŉ vuurwapen te koop, se advertensie doen weer die ronde op sosiale media. Die advertensie deur States United to Prevent Gun Violence, in die vorm van ŉ maatskaplike eksperiment, wys dat vuurwapens ŉ geskiedenis opbou. Om mense te ontmoedig om vir die eerste keer ŉ vuurwapen te koop, het hulle ŉ vuurwapenwinkel in New York oopgemaak waar hulle die geskiedenis van elke vuurwapen aan die klante oordra. Van die vuurwapens wat in die advertensie vertoon word, is onder andere ŉ vuurwapen wat tydens die skietery by die Sandy Hook-skool gebruik is waar 26 persone gesterf het. Een van die ander vuurwapens is ŉ rewolwer wat ŉ vyfjarige in sy ouers se slaapkamer gevind het en sy nege maande oue bababoetie mee geskiet het. Die organisasie poog om deur bewusmaking vuurwapenongelukke te voorkom. “Elke geweer het ŉ geskiedenis, laat ons dit nie herhaal nie,” lui die organisasie se slagspreuk. Lees meer oor die verskillende vuurwapens.